Villa Conter

D'Villa Conter (och alt Villa Konter) ass e Gebai zu Dikrech an der Alexis-Heck-Strooss.

 Geschicht 
D'Villa Conter gouf Enn vum 19. Joerhonnert vum Alexis Heck, dem Besëtzer vum Grand Hôtel des Ardennes nobäi, als säi Privathaus  baue gelooss.Quell, wou net anescht uginn: Roger Infalt: "Früheres Gestapo-Hauptquartier wird zum Stadtarchiv: Um- und Anbau der Villa Conter kostet 7,5 Millionen Euro. tagebaltt.lu, 10.08.2024. Méi spéit krut se den haitegen Numm, no hirem neie Besëtzer.

An der Zäit vun der däitscher Besatzung am Zweete Weltkrich war do de Sëtz vun der Gestapo, wou ë. a. Leit agespaart an zum Deel brutal verhéiert goufen. Nom Krich huet vun 1948 un d'Famill Mambourg-Zeyen an der Villa Conter gewunnt, wou ufanks de Gemengeconseiller Dr. Albert Mambourg bis zu sengem Doud 1952 seng Praxis hat.

2010 koume Pläng op, aus der Villa, déi ewell eidel stoung, en Nordstad-Archiv ze maachen; doraus gouf awer näischt. 2018 gouf d'Gebai op den Zousazinventaire vun de klasséierte Monumenter agedroen. D'Gemeng hat wëlles, et ze kafen, schlussendlech huet awer eng Privatpersoun et opkaaft. Dës ass 2020 gestuerwen, soudatt d'Gemeng et dat Joer drop dann awer kafe konnt.

Am Fréijoer 2025 hunn d'Opraumaarbechte vum ale Gebai ugefaangen, fir mat engem Budget vun am Ganze 7,5 Milliounen Euro, doran e stätteschen Archiv anzeriichten. D'Haaptgebai gouf duerno stabiliséiert, fir datt d'Annex vun 2019 konnt ofgerappt ginn. Duerno goufen d'Fundamenter fir déi nei Annex gegoss an där Lies- a Konferenzraim, Büroen, eng Bibliothéik an Archivraim entstinn. D'Archiv soll vum Dikrecher Archivar Michel R. Pauly geleet ginn.

 Kuckt och 
 Lëscht vun den nationale Monumenter an der Gemeng Dikrech
 Lëtzebuerg am Zweete Weltkrich
 Villa Pauly
 Villa Seligmann

Kategorie:Gebaier an der Gemeng Dikrech
Kategorie:National Monumenter a Landschaften zu Lëtzebuerg
Kategorie:Bibliothéiken, Mediathéiken an Archiver zu Lëtzebuerg